CELEX: 62008TN0348
Language: el
Date: 2008-08-26 00:00:00
Title: Υπόθεση T-348/08: Προσφυγή της 26ης Αυγούστου 2008 — Aragonesas Industrias y Energía κατά Επιτροπής

8.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 285/44
            
         Προσφυγή της 26ης Αυγούστου 2008 — Aragonesas Industrias y Energía κατά Επιτροπής
   (Υπόθεση T-348/08)
   (2008/C 285/82)
   Γλώσσα διαδικασίας: η αγγλική
   Διάδικοι
   
      Προσφεύγουσα: Aragonesas Industrias y Energía, SA (Βαρκελώνη, Ισπανία) (εκπρόσωποι: I. Forrester, K. Struckmann, P. Lindfelt, J. Garcia-Nieto Esteva, δικηγόροι)
   
      Καθής: Επιτροπή
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 11ης Ιουνίου 2008 — Υπόθεση COMP/F/38.695 — Χλωρικό νάτριο, κατά το μέτρο που αφορά την Aragonesas, ή
            
         
               —
            
            
               να τροποποιήσει τα άρθρα 1 και 2 της αποφάσεως, ώστε να ακυρώσει ή να μειώσει σημαντικά το επιβληθέν στην Aragonesas πρόστιμο, και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την παρούσα προσφυγή ακυρώσεως, η προσφεύγουσα ζητεί τη μερική ακύρωση, δυνάμει του άρθρου 230 ΕΚ, της αποφάσεως C(2008) 2626 τελικό της Επιτροπής, της 11ης Ιουνίου 2008 (Υπόθεση COMP/38.695 — Χλωρικό νάτριο), η οποία αφορά διαδικασία βάσει του άρθρου 81, παράγραφος 1, ΕΚ και του άρθρου 53, παράγραφος 1, της Συμφωνίας για τον ΕΟΧ, κατά το μέτρο που αφορά την προσφεύγουσα. Επικουρικώς, ζητεί την τροποποίηση των άρθρων 1 και 2 της αποφάσεως, κατά το μέτρο που επιβάλλουν πρόστιμο στην προσφεύγουσα.
   Η προσφεύγουσα προβάλλει δύο ισχυρισμούς προς στήριξη των αιτημάτων της:
   Πρώτον, η προσφεύγουσα ισχυρίζεται ότι η Επιτροπή υπέπεσε σε πρόδηλο σφάλμα εκτιμήσεως, διαπιστώνοντας ότι η προσφεύγουσα μετέσχε σε καρτέλ από τα τέλη του 1994 μέχρι το 2000, δια της κατανομής όγκων πωλήσεων και του καθορισμού τιμών για το χλωρικό νάτριο. Ισχυρίζεται ότι τα αποδεικτικά στοιχεία που προέβαλε η Επιτροπή με την απόφαση είναι ανεπαρκή για τη θεμελίωση του απαιτούμενου από τον νόμο επιπέδου συμμετοχής της προσφεύγουσας σε μια ενιαία διαρκή παράβαση.
   Δεύτερον, η προσφεύγουσα ισχυρίζεται ότι υπήρξε παράβαση των αρχών της αναλογικότητας και της ίσης μεταχειρίσεως λόγω του ότι η Επιτροπή, κατά τον εκ μέρους της υπολογισμό του βασικού ποσού του προστίμου:
   
               —
            
            
               υπολόγισε εσφαλμένως τη σοβαρότητα της παραβάσεως όσον αφορά την προσφεύγουσα·
            
         
               —
            
            
               εφάρμοσε εσφαλμένως το πρόσθετο ποσό του προστίμου ως προς την προσφεύγουσα·
            
         
               —
            
            
               δεν υπολόγισε ορθώς τη διάρκεια της παραβάσεως και
            
         
               —
            
            
               δεν έλαβε υπόψη της τις ελαφρυντικές περιστάσεις που αφορούν ειδικώς την προσφεύγουσα.